**Filip Zadina** (s. 27. marraskuuta 1999 Pardubice, Tšekki) on tšekkiläinen jääkiekkoilija, joka pelaa NHL-seura San Jose Sharksin organisaatiossa. Detroit Red Wings varasi hänet ensimmäisellä kierroksella koko NHL:n varaustilaisuuden kuudentena pelaajana kesällä 2018. Zadina on pelipaikaltaan oikea laitahyökkääjä.

Ura
---

### Seuraura

Zadina on HC Pardubicen kasvatti. Kaudella 2013–2014 hän oli seuran C-nuorten paras pistemies ja maalintekijä tehoilla 24+13=37. Kaudella 2014–2015 Zadina voitti tehoilla 3+8=11 koko Tšekin C-nuorten sarjan pudotuspelien pistepörssin sekä jakoi syöttöpörssin voiton HC Liberecin Adam Charvátin kanssa. Kaudella 2015–2016 hän oli 21 osumallaan Pardubicen B-nuorten paras maalintekijä 21 osumallaan. Kaudella 2015–2016 Zadina debytoi seuran miesten Extraliga-joukkueessa, jossa hän pelasi kaksi runkosarjaottelua. Zadina teki Extraliga-debyyttinsä 6. joulukuuta 2015 vieraissa HK Hradec Královéa vastaan. Hänet merkittiin Pardubicen kakkosketjun oikeaan laitaan Tyler Redenbachin ja Petr Sýkoran viereen. Zadina sai ottelussa jääaikaa 12.06 minuuttia. Hänestä tuli vain 16 vuoden ja yhdeksän päivän ikäisenä liigan kaikkien aikojen kuudenneksi nuorin pelaaja sekä nuorin 2010-luvulla debytoinut pelaaja.

Lokomotiv Jaroslavl varasi Zadinan 147. pelaajana KHL:n varaustilaisuudessa 2016. Samana kesänä hänet varasi myös WHL-joukkue Vancouver Giants koko CHL:n varaustilaisuuden neljäntenä pelaajana. Zadina ei kuitenkaan siirtynyt WHL:ään, vaan jatkoi kaudella 2016–2017 pelejään kasvattajaseurassaan HC Pardubicessä. Hän pelasi seuran miesten joukkueessa kauden aikana Extraligan runkosarjassa 25 ottelua tehopistein 1+1=2 sekä kaksi playout- ja karsintasarjan ottelua tehopistein 1+1=2. Mestarien liigassa Zadina pelasi neljä ottelua ilman tehopisteitä. Hän teki ensimmäisen Extraliga-maalinsa 15. tammikuuta 2017 vieraissa HC Litvínovia vastaan.

Kesällä 2017 Zadina varattiin uudelleen CHL:ään QMJHL-joukkue Halifax Mooseheadsin toimesta 11. pelaajana. Samana kesänä hänet varasi myös Dubuque Fighting Saints 102. pelaajana USHL:n varaustilaisuudessa. Zadina siirtyi kaudeksi 2017–2018 Mooseheadsiin. Hän oli tehoilla 44+38=82 joukkueen paras maalintekijä ja toiseksi paras pistemies Otto Sompin jälkeen. Zadina jakoi koko liigan maalipörssin kolmannen sijan Blainville-Boisbriand Armadan Alexandre Alainin ja Victoriaville Tigresin Maxime Comtois'n kanssa sekä pistepörssin seitsemännen sijan Victoriaville Tigresin Ivan Kosorenkovin kanssa. Hän voitti myös QMJHL:n tulokkaiden piste-, maali- ja syöttöpörssin. Pudotuspeleissä Zadina jakoi Mooseheadsin sisäisen pistepörssin voiton Arnaud Durendeaun kanssa tehoilla 5+7=12. Hänet palkittiin kauden päätteeksi QMJHL:n parhaana NHL-varausikäisenä pelaajana Mike Bossy Trophylla sekä valittiin ensimmäiseen tähdistökentälliseen ja tulokkaiden tähdistökentälliseen. Zadina pelasi kauden aikana myös CHL Top Prospects Gamessa.

Detroit Red Wings varasi Zadinan koko NHL:n varaustilaisuuden 2018 kuudentena pelaajana. Hän oli varaustilaisuuden pienimmällä numerolla varattu tšekkiläinen. Jo heinäkuussa Zadina teki seuran kanssa kolmivuotisen tulokassopimuksen. Red Wings lähetti hänet syksyn 2018 harjoitusleirin päätteeksi AHL-joukkue Grand Rapids Griffinsin vahvuuteen. Zadina pelasi siellä suurimman osan kaudesta 2018–2019 tehden 59 runkosarjaottelussa tehot 16+19=35 ja viidessä playoff-ottelussa tehot 2+1=3. Hän debytoi kauden aikana myös NHL:ssä, jossa Zadina pelasi yhdeksän runkosarjaottelua tehopistein 1+2=3. Hän teki NHL-debyyttinsä 24. helmikuuta 2019 San Jose Sharksia vastaan. Zadina sai ottelussa jääaikaa 10.38 minuuttia ja hän keräsi teholukeman –1. NHL-uransa avausmaalin Zadina teki neljännessä ottelussaan 5. maaliskuuta 2019 ylivoimalla vieraissa Colorado Avalanchea vastaan. Hän keräsi ottelusta myös tasakentällisin teholukeman +1. Myös kauden 2019–2020 Zadina aloitti farmijoukkue Griffinsissa, jossa hän pelasi 21 runkosarjaottelua tehopistein 9+7=16. Zadina nostettiin ensimmäisen kerran Red Wingsin NHL-vahvuuteen marraskuussa 2019. Hän sai siellä kauden aikana tililleen 28 runkosarjaottelua tehopistein 8+7=15, kunnes koronaviruspandemia keskeytti kauden maaliskuussa 2020.

Elokuussa 2020 Red Wings lainasi Zadinan toistaiseksi voimassa olevalla sopimuksella kotimaahansa Extraliga-joukkue HC Třineciin. Hän pelasi siellä 17 ottelua tehopistein 8+6=14. Tammikuun 2021 harjoitusleirin päätteeksi Zadina otti paikan Red Wingsin NHL-kokoonpanosta.

Elokuussa 2022 Zadina teki Red Wingsin kanssa kolmevuotisen jatkosopimuksen.

Heinäkuussa 2023 Zadina teki vapaana agenttina San Jose Sharksin kanssa yksivuotisen ja 1,1 miljoonan dollarin arvoisen sopimuksen.

### Maajoukkueura

Zadina pelasi alle 20-vuotiaiden MM-kilpailuissa vuosina 2018 ja 2019. Hän oli seitsemällä osumallaan Tšekin paras maalintekijä. Zadina valittiin Kanadaa vastaan pelatun välieräottelun päätteeksi joukkueensa ottelun parhaaksi pelaajaksi. Zadina valittiin turnauksen tähdistökentälliseen.

Zadina pelasi myös alle 18-vuotiaiden MM-kilpailuissa vuosina 2016 ja 2017. Vuoden 2016 turnauksessa hän oli neljällä osumallaan Tšekin paras maalintekijä. Valmennus valitsi Zadinan joukkueensa turnauksen yhdeksi kolmesta parhaasta pelaajasta. Hänet valittiin myös Suomea vastaan pelatun avausottelun päätteeksi Tšekin ottelun parhaaksi pelaajaksi. Vuoden 2017 turnauksessa Zadina jakoi tehoilla 3+3=6 joukkueensa sisäisen pistepörssin voiton Jáchym Kondelíkin kanssa ja sisäisen maalipörssin voiton Jan Kernin kanssa. Valmennus valitsi hänet Tšekin turnauksen yhdeksi kolmesta parhaasta pelaajasta.

Zadina pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän voitti kultaa. Zadina voitti tehoilla 5+2=7 koko turnauksen maalipörssin ja hän oli Tšekin paras pistemies. Zadina pelasi myös World U-17 Hockey Challengessa vuonna 2015, jolloin hän oli Tšekin paras syöttäjä kolmella syöttöpisteellään. Yhteensä Zadina on pelannut 25 nuorten ja 60 poikien maaottelua. Hän on toiminut Tšekin alle 16-vuotiaiden maajoukkueen kapteenina.

Tšekin A-maajoukkueessa Zadina on pelannut kuusi ottelua tehopistein 1+1=2. Hän teki A-maajoukkuedebyyttinsä vain 18-vuotiaana Carlson Hockey Gamesissa 19. huhtikuuta 2018 Prahan Tipsport Arenalla Suomea vastaan. Hänet merkittiin Tšekin kakkosketjun vasempaan laitaan Filip Chytilin ja Dmitrij Jaškinin viereen. Zadina teki ottelussa myös ensimmäisen A-maajoukkuemaalinsa ylivoimalla.

Pelityyli
---------

Elite Prospects -sivuston Curtis Joen mukaan Zadina on offensiivinen ja dynaaminen hyökkääjä, joka pelaa kokonaisvaltaista peliä. Hän on sulava ja ketterä luistelija, joka liikkuu räjähtävästi sekä hyökkäys- että puolustuspäässä sekä tekee vastustajan pelistä vaikeaa joka puolella kaukaloa. Zadinan suurimpiin vahvuuksiin kuuluu myös pelikäsitys. Hän on hyvä sekä tekemään peliä, löytämään maalintekopaikat että viimeistelemään itse. Zadinalla on myös erinomainen laukaus. Hän pelaa myös hyvin puolustussuuntaan, jolloin Zadina pakottaa vastustajan tekemään vaikeita ratkaisuja. Hän pyrkii itse pelaamaan kiekkoa ylöspäin ja saamaan kiekkokontrollin. Joen mukaan Zadina voidaan luokitella kahden suunnan hyökkääjäksi, joka on kuitenkin myös dominoiva pelaaja hyökkäyssuuntaan.

Muuta
-----

Zadinan isä Marek pelasi omalla urallaan hyökkääjänä Tšekin Extraligassa ja Tšekkoslovakian liigassa yli 600 ottelua. Hän teki pääsarjatasolla visiitit myös Venäjälle ja Slovakiaan. Marek toimii nykyään HC Třinecin Extraliga-joukkueen apuvalmentajana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2015–2016 | HC Pardubice | ČEL | 2 | 0 | 0 | 0 | 0 | – | – | – | – | – |  |  |  |  |  |  | U18 | 5 | 4 | 1 | 5 | 2 |
| 2016–2017 | HC Pardubice | ČEL | 25 | 1 | 1 | 2 | 4 | – | – | – | – | – |  |  |  |  |  |  | U18 | 5 | 3 | 3 | 6 | 0 |
| 2017–2018 | Halifax Mooseheads | QMJHL | 57 | 44 | 38 | 82 | 36 | 9 | 5 | 7 | 12 | 0 | Ykköstähdistö |  |  |  |  |  | JMM | 7 | 7 | 1 | 8 | 2 | Ykköstähdistö |
| 2018–2019 | Detroit Red Wings | NHL | 9 | 1 | 2 | 3 | 0 | – | – | – | – | – |  |  |  |  |  |  | JMM | 5 | 0 | 1 | 1 | 2 |
|  | Grand Rapids Griffins | AHL | 59 | 16 | 19 | 35 | 18 | 5 | 2 | 1 | 3 | 0 |
| 2019–2020 | Detroit Red Wings | NHL | 28 | 8 | 7 | 15 | 2 | – | – | – | – | – |
|  | Grand Rapids Griffins | AHL | 21 | 9 | 7 | 16 | 8 | – | – | – | – | – |
| 2020–2021 | HC Třinec | ČEL | 17 | 8 | 6 | 14 | 18 | – | – | – | – | – |  |  |  |  |  |  | MM | 8 | 2 | 2 | 4 | 0 |
|  | Detroit Red Wings | NHL | 49 | 6 | 13 | 19 | 0 | – | – | – | – | – |
| 2021–2022 | Detroit Red Wings | NHL | 74 | 10 | 14 | 24 | 10 | – | – | – | – | – |
| 2022–2023 | Detroit Red Wings | NHL | 30 | 3 | 4 | 7 | 10 | – | – | – | – | – |
|  | Grand Rapids Griffins | AHL | 2 | 1 | 0 | 1 | 0 | – | – | – | – | – |
| 5 kautta | yhteensä | NHL | 190 | 28 | 40 | 68 | 22 | – | – | – | – | – |
| 3 kautta | yhteensä | AHL | 82 | 26 | 26 | 52 | 26 | 5 | 2 | 1 | 3 | 0 |
| 3 kautta | yhteensä | ČEL | 44 | 9 | 7 | 16 | 22 | – | – | – | – | – |

Lähteet
-------

* Filip Zadina The Internet Hockey Databasessa (englanniksi)
* Filip Zadina Eurohockey-sivustolla (englanniksi)
* Filip Zadina Legends of Hockey -sivustolla (englanniksi)
* Filip Zadina *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10 11 12  Filip Zadina *Elite Prospects*. Everysport Media Group AB.  (englanniksi) Viitattu 19.1.2016.
2. ↑  Filip Zadina The Internet Hockey Databasessa (englanniksi)
3. ↑  Elite Prospects - HC Pardubice U16 *eliteprospects.com*. Everysport Media Group. Viitattu 9.8.2020. (englanniksi)
4. ↑  Elite Prospects - HC Pardubice U18 *eliteprospects.com*. Everysport Media Group. Viitattu 9.8.2020. (englanniksi)
5. ↑  Rozestavení: Mountfield HK - HC Dynamo Pardubice, 06.12.2015 *Hokej.cz*.  6.12.2015. BPA sport marketing a.s. ve spolupráci s eSports.cz, s.r.o. Viitattu 10.8.2020. (tšekiksi)
6. ↑  Mountfield HK - HC Dynamo Pardubice, 06.12.2015 *Hokej.cz*.  6.12.2015. BPA sport marketing a.s. ve spolupráci s eSports.cz, s.r.o. Viitattu 10.8.2020. (tšekiksi)
7. ↑  Místo dorostu extraliga. Pardubický mladík Zadina debutoval v derby *hokej.idnes.cz*.  7.12.2015. MAFRA, a. s. a dodavatelé Profimedia, Reuters, ČTK, AP. Viitattu 14.6.2018. (tšekiksi)
8. ↑  Bílek, Petr: On-line reportáž *hokej.idnes.cz*.  15.1.2017. MAFRA, a. s. a dodavatelé Profimedia, Reuters, ČTK, AP. Viitattu 14.6.2018. (tšekiksi)
9. ↑  HC DYNAMO PARDUBICE Twitterissä *twitter.com*.  19.7.2017. HOCKEY CLUB DYNAMO PARDUBICE, a.s. & eSports.cz, s.r.o. Viitattu 14.6.2018. (tšekiksi)
10. ↑  Elite Prospects - QMJHL Stats 2017-2018 *eliteprospects.com*. Everysport Media Group. Viitattu 9.8.2020. (englanniksi)
11. ↑  Elite Prospects - Halifax Mooseheads *eliteprospects.com*. Everysport Media Group. Viitattu 9.8.2020. (englanniksi)
12. ↑  2018 Sherwin-Williams CHL/NHL Top Prospects Game Rosters *sherwin-williamstopprospects.ca*.  13.12.2017. Toronto, ON:  Canadian Hockey League.  Arkistoitu 19.6.2018. Viitattu 14.6.2018. (englanniksi)
13. ↑  Kujawa, Kyle: Detroit signs Zadina to entry-level contract *nhl.com/redwings*.  7.7.2018. DETROIT:  Detroit Red Wings. Viitattu 9.7.2018. (englanniksi)
14. ↑  Kujawa, Kyle: Detroit trims roster to 31 *nhl.com/redwings*.  30.9.2018. DETROIT:  Detroit Red Wings. Viitattu 29.12.2018. (englanniksi)
15. 1 2  San Jose Sharks - Detroit Red Wings - February 24th, 2019 *NHL.com*.  24.2.2019. National Hockey League. Viitattu 10.8.2020. (englanniksi)
16. ↑  Filip Zadina Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 28.1.2020. Viitattu 9.8.2020. (englanniksi)
17. ↑  Virtanen, Vinski: Mahtavat vahvistukset Euroopan sarjoihin – Detroit Red Wings lainaa superlupauksensa eurokaukaloihin *suomikiekko.com*.  8.8.2020. Nordic Sport Media. Viitattu 10.8.2020.
18. ↑
19. ↑
20. ↑  Elite Prospects - Czech Republic U20 *eliteprospects.com*. Everysport Media Group. Viitattu 9.8.2020. (englanniksi)
21. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2018. IIHF.  Arkistoitu 6.1.2018. Viitattu 14.6.2018. (englanniksi)
22. ↑  Elite Prospects - Czech Republic U18 *eliteprospects.com*. Everysport Media Group. Viitattu 9.8.2020. (englanniksi)
23. ↑  BEST PLAYERS OF THE GAME SELECTED BY THE TEAM (pdf) *stats.iihf.com*.  24.4.2016. IIHF. Viitattu 14.6.2018. (englanniksi)
24. ↑  Elite Prospects - Czech Republic U18 *eliteprospects.com*. Everysport Media Group. Viitattu 9.8.2020. (englanniksi)
25. ↑  Elite Prospects - Czech Republic U18 *eliteprospects.com*. Everysport Media Group. Viitattu 9.8.2020. (englanniksi)
26. ↑  Elite Prospects - Czech Republic U17 *eliteprospects.com*. Everysport Media Group. Viitattu 9.8.2020. (englanniksi)
27. ↑  FIN - CZE (Line Up) *stats.swehockey.se*.  19.4.2018. Svenska Ishockeyförbundet. Viitattu 10.8.2020. (englanniksi)
28. ↑  FIN - CZE (1-3) *stats.swehockey.se*.  19.4.2018. Svenska Ishockeyförbundet. Viitattu 10.8.2020. (englanniksi)
29. ↑  Marek Zadina *Elite Prospects*. Everysport Media Group AB.  (englanniksi)